નુપૂર અસ્થાનાની આ વેબ સીરિઝ પર પહેલા એક ફિલ્મ બનાવવાનો વિચાર હતો. નુપૂરે આ પહેલા બે ફિલ્મો બનાવી છે - 'મુઝસે ફ્રેન્ડશિપ કરોગે' અને 'બેવકૂફિયાં'. આ વેબ સીરિઝની વાર્તા લખવામાં આવી છે બીજા એક સ્ત્રી દિગ્દર્શક અનુ મેનન દ્વારા, જેમણે 'વેઈટિંગ' અને 'લંડન પેરિસ ન્યૂ યોર્ક' બનાવી છે. આ વેબ સીરિઝ એકદમ પ્રમાણભૂત લાગે છે, કારણ કે દક્ષિણ ભારતીય અને પંજાબી પાત્રો અસલીમાં તે જ રાજ્યોનાં હોય તેવા લાગે છે. દરેકનો અભિનય પણ અફલાતૂન છે. હોમોસેક્સ્યુઆલિટીને ઉપહાસ કે ઠઠ્ઠા મશ્કરી કે વિકૃતિ માટે કે વ્યંગ માટે વાપરવામાં આવી નથી, ગે લોકો પણ માણસો જ છે, તે લોકો પણ સમાજનો જ એક ભાગ છે, તેવી સાદી અને સરળ વાત એકદમ સીધી રીતે જ કહેવામાં આવી છે. વરસાદ કેટલી ખુશીઓ લાવે છે, પહાડો પણ જિંદગીનો જ એક ભાગ છે, જેવી નાની વાતોને પણ સુંદર રીતે રજૂ કરી છે. કેટલીક ફિલ્મોનાં પ્રખ્યાત દ્રશ્યોને પણ એ જ રીતે રાખીને પ્રશંસા કરી છે. બંને મુખ્ય પાત્રોની આર્થિક સ્થિતિ દર્શાવતાં વાહનો સાઇકલ અને બાઇક પણ ઘણી વાતો કહે છે. હોમોસેક્સ્યુઆલિટી વિશેનાં સંકુચિત ખ્યાલો ધરાવતા લોકોએ આ વેબ સીરિઝ જોવી જોઈએ.